## Pravilnik o sadržaju i načinu podnošenja prijave za namjerno uvođenje genetski modificiranih organizama u okoliš

### NN 64/2007 (20.6.2007.), Pravilnik o sadržaju i načinu podnošenja prijave za namjerno uvođenje genetski modificiranih organizama u okoliš

# MINISTARSTVO KULTURE

**1998**

Na temelju članka 30. stavka 4., a u vezi s člankom 33. stavkom 6. Zakona o
genetski modificiranim organizmima (»Narodne novine«, broj 70/05), ministar
kulture uz suglasnosti ministra nadležnog za poslove zdravstva klasa:
023-03/07-01/19, urbroj: 534-08-02/5-07-0002 od 20. veljače 2007., ministra
nadležnog za poslove poljoprivrede, šumarstva i vodnog gospodarstva klasa:
320-01/07-01/22, urbroj:525-7-07-4 od 4. travnja 2007., te ministrice nadležne
za poslove zaštite okoliša, prostornog uređenja i graditeljstva klasa:
011-01/07-01/50, urbroj: 531-01/07-3 od 19. travnja 2007., donosi

## PRAVILNIK

### O SADRŽAJU I NAČINU PODNOŠENJA PRIJAVE ZA NAMJERNO UVOĐENJE GENETSKI MODIFICIRANIH ORGANIZAMA U OKOLIŠ

Članak 1.

Ovim pravilnikom uređuje se sadržaj i način podnošenja prijave za namjerno
uvođenje genetski modificiranih organizama (u daljnjem tekstu: GMO) u okoliš, te
način zaštite tajnosti podataka navedenih u prijavi.

Članak 2.

(1) Pojmovi korišteni u ovom pravilniku imaju sljedeće značenje:
1. primateljski organizam je stanica ili organizam koji prima genetski materijal
postupcima genetičkog inženjeringa od organizma donora, umnaža ga, te prenosi na
potomstvo;
2. roditeljski organizam je organizam najsličniji genetski modificiranom
organizmu, ali bez genetske modifikacije;
3. donorski organizam je organizam iz kojeg se uzima genetski materijal za
prijenos u primateljski organizam;
4. vektor je prenositelj genetskog materijala ili odgovarajućih staničnih
dijelova iz donorskog organizma u primateljski organizam;
5. umetak je genetski materijal koji se umeće u vektor;
6. više biljke su biljke koje se uvrštavaju u taksonomsku skupinu sjemenjača (*Spermatophytae*)
(golosjemenjače – *Gymnospermae* i kritosjemenjače – *Angiospermae*);
7. Ministarstvo je ministarstvo nadležno za poslove zaštite prirode.
(2) Ostali pojmovi koji se upotrebljavaju u ovom Pravilniku imaju isto značenje
kao u Zakonu o genetski modificiranim organizmima (»Narodne novine«, broj 70/05;
u daljnjem tekstu: Zakon).

Članak 3.

(1) Prijava za dobivanje dopuštenja za namjerno uvođenje GMO-a u okoliš mora
sadržavati:
1. tehničku dokumentaciju koja sadrži:
– podatke o podnositelju prijave uključujući podatke o znanstvenom projektu i
osposobljenosti osoblja,
– podatke o GMO-u,
– podatke o uvjetima namjernog uvođenja GMO-a u okoliš,
– podatke o međudjelovanju GMO-a i okoliša,
– podatke o metodama nadzora nad uvođenjem GMO-a u okoliš i
– podatke o radnjama i postupcima u slučaju nekontroliranog širenja GMO-a u
okoliš.
2. procjenu rizika namjernog uvođenja GMO-a u okoliš, koja se izrađuje u skladu
s odredbama Pravilnika o procjeni rizika uvođenja GMO-a u okoliš (u daljnjem
tekstu: procjena rizika),
3. plan mjera za slučaj nekontroliranog širenja GMO-a u okoliš, koji se izrađuje
u skladu s odredbama Pravilnika o sadržaju i načinu provedbe plana mjera za
otklanjanje nekontroliranog širenja GMO-a u okoliš (u daljnjem tekstu: plan
mjera),
4. plan praćenja (monitoringa) utjecaja GMO-a na okoliš, biološku raznolikost i
zdravlje ljudi,
5. podatke o postupanju s otpadom (vrsta otpada, koji se stvara, očekivana
količina otpada, opis predviđenog načina obrade),
6. tehnike predviđene za uklanjanje ili deaktiviranje GMO-a na kraju pokusa,
7. druge podatke koje podnositelj smatra važnima i
8. sažetak prijave.
(2) Procjena rizika iz točke 2. te plan mjera iz točke 3. prethodnog stavka
podnose se kao zasebni dokumenti uz obrazac za prijavu, a podatci iz točke 1. te
točaka 4.-6. prethodnog stavka obavezno se unose, na za to predviđenim mjestima,
u obrascu za prijavu koji je propisan ovim pravilnikom.
(3) Uz prijavu se obvezno prilaže i preslika katastarskog plana područja s
ucrtanim površinama na kojima se predviđa namjerno uvođenje GMO-a u okoliš.
(4) Prijava, sa svim propisanim sastavnim dijelovima, podnosi se Ministarstvu.

Članak 4.

(1) Prijava za dobivanje dopuštenja za namjerno uvođenje GMO-a u okoliš za sve
vrste organizama, osim viših biljaka, podnosi se na obrascu iz Priloga I koji je
sastavni dio ovoga pravilnika.
(2) Ispunjeni obrazac iz Priloga I ovoga pravilnika podnositelj prijave predaje
Ministarstvu u pisanom i elektronskom obliku, koji je dostupan na web-stranici
Ministarstva.
(3) Sažetak prijave namjernog uvođenja GMO-a iz stavka 1. ovoga članka u okoliš,
podnosi se na propisanom obrascu iz Priloga II ovoga pravilnika i to u pisanom i
elektronskom obliku, koji je dostupan na web-stranici Ministarstva.
(4) Podnositelj prijave Sažetak prijave iz Priloga II ovoga pravilnika popunjava
dvojezično tj. na hrvatskom i engleskom jeziku.

Članak 5.

(1) Prijava za dobivanje dopuštenja za namjerno uvođenje genetski modificiranih
viših biljaka (u daljnjem tekstu: GMVB) u okoliš, podnosi se na obrascu iz
Priloga III ovoga Pravilnika.
(2) Ispunjeni obrazac iz Priloga III ovoga Pravilnika podnositelj prijave
predaje u pisanom i elektronskom obliku, koji je dostupan na web-stranici
Ministarstva.
(3) Sažetak prijave namjernog uvođenja GMVB-a u okoliš podnosi se na propisanom
obrascu iz Priloga IV ovoga pravilnika i to u pisanom i elektronskom obliku,
koji je dostupan na web-stranici Ministarstva.
(4) Podnositelj prijave Sažetak prijave iz Priloga IV ovoga pravilnika popunjava
dvojezično tj. na hrvatskom i engleskom jeziku.

Članak 6.

Podnositelj prijave na kraju prijave potpisuje izjavu kojom potvrđuje da su svi
podatci koje je naveo u prijavi istiniti i ispravni, te da za njihovu istinitost
i ispravnost preuzima kaznenu i materijalnu odgovornost.

Članak 7.

(1) Podnositelj može u prijavi iz članka 4. i 5. ovoga pravilnika označiti
podatke koji su poslovna tajna ili koji su zaštićeni na temelju posebnog
propisa, te to označavanje mora obrazložiti.
(2) Podnositelj u prijavi kao tajne podatke ne smije označiti:
– naziv, sjedište i matični broj pravne osobe; ime, prezime i prebivalište
fizičke osobe,
– općenite značajke GMO-a,
– svrhu namjernog uvođenja GMO-a u okoliš i namjeravane uporabe,
– mjesto namjernog uvođenja GMO-a,
– plan monitoringa,
– podatke iz plana mjera i
– procjenu rizika.
(3) Ministarstvo će, nakon savjetovanja s podnositeljem prijave, odlučiti koji
će se podatci u postupku smatrati tajnim.
(4) Podatci će se smatrati tajnim i u slučaju da podnositelj svoju prijavu
povuče.

Članak 8.

Odredbe ovoga pravilnika o sadržaju i načinu podnošenja prijave te zaštiti
tajnosti podataka primjenjuju se i na prijavu za izdavanje dopuštenja za
namjerno uvođenje GMO-a u okoliš po skraćenom postupku sukladno članku 33.
Zakona.

Članak 9.

Ovaj pravilnik stupa na snagu osmog dana od dana objave u »Narodnim novinama«,
osim odredbe članka 8. ovoga pravilnika koja stupa na snagu danom stupanja
Republike Hrvatske u punopravno članstvo Europske unije.

Klasa: 612-07/07-41/0005
Urbroj: 532-08-01/1-07-14
Zagreb, 29. svibnja 2007.

Ministar
**mr. sc. Božo Biškupić**, v. r.

**[PRILOG I](dodatni/299794.pdf)**

**[PRILOG II](dodatni/299795.pdf)**

**[PRILOG III](dodatni/299796.pdf)**

**[PRILOG IV](dodatni/299797.pdf)**

Pravilnik, NN 64/2007-1998
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)